Document ID: 31997R1292

31997R1292
L 176/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1292/97 НА КОМИСИЯТА
от 3 юли 1997 година
за определяне, съгласно член 10, параграф 2 от Регламент (ЕИО) № 2847/93 на Съвета за установяване на система за контрол, приложима към Общата политика в областта на рибарството, на крайни срокове за нотификация на риболовни кораби, плаващи под флага или регистрирани в определени трети страни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2847/93 на Съвета от 12 октомври 1993 г. относно установяването на система за контрол, приложима към общата политика в областта на рибарството (1), последно изменен с Регламент (ЕО) № 686/97 (2), и по-специално член 10, параграф 2 от нeго,
като има предвид, че съгласно член 10, параграф 1, буква в) от Регламент (ЕИО) № 2847/93, капитанът на риболовен кораб, плаващ под флага на или регистрирани в трета страна, трябва да нотифицират компетентните органи на държавата-членка, чиито съоръжения за разтоварване на сушата той желае да използва, най-малко 72 часа предварително преди времето му на пристигане в пристанището на разтоварване;
като има предвид обаче, че съгласно член 5 от Протокол 9 към Споразумението за Европейското икономическо пространство (3), корабите, плаващи под флага на трета страна, която е договаряща се страна по Споразумението, се ползват от същия достъп до пристанища на Общността като риболовните кораби на Общността; като има предвид, че същите крайни срокове за нотифициране следва да бъдат съответно установени за риболовни кораби, плаващи под флага на или регистрирани в Норвегия и Исландия, като риболовните кораби на Общността;
като има предвид, че член 10, параграф 2 от Регламент (ЕИО) № 2847/93 позволява на Комисията да освободи определени категории риболовни кораби на трета страна от това задължение за ограничен и подновяем период или да предвиди друг период за нотификация, вземайки предвид, inter alia, разстоянието между риболовните области, местонахожденията за разтоварване на сушата и пристанищата, където въпросните съдове са регистрирани или изброени;
като има предвид, че разстоянието между риболовните области, разтоварните съоръжения и пристанищата, където въпросните кораби са регистрирани или изброени, дава основания за един по-кратък срок за нотифициране в случай на риболовен кораб, плаващ под флага или регистриран в трета страна, граничеща с Балтийско море, която желае да разтоварва улова си в пристанища на определени държави-членки;
като има предвид, че мерките, предвидени в настоящия регламент, са в съответствие със становището на Управителния комитет по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
Чрез дерогация от член 10, параграф 1, буква в) от Регламент (EИО) № 2847/93:
-
капитанът на риболовен кораб, плаващ под флага или регистриран в Норвегия или Исландия, който желае да използва съоръженията за разтоварване в държава-членка, трябва да нотифицира компетентните органи на тази държава-членка най-малко два часа предварително от времето му на пристигане в пристанището на разтоварване,
-
капитанът на риболовен кораб, плаващ под флага или регистриран в трета страна, граничеща с Балтийско море, който желае да използва съоръженията за разтоварване в Дания, Германия, Швеция или Финландия трябва да нотифицира компетентните органи на съответната държава - членка най-малко шест часа предварително от времето му на пристигане в пристанището на разтоварване.
Член 2
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 3 юли 1997 година.

Labels: 12
8
18
6